Parool wink glo vir De Kock, Derby-LewisEugene de Kock Regter Thokozile Masipa het Woensdag beveel dat minister Michael Masutha 30 dae het om te besluit of De Kock op parool vrygelaat moet word. Die nasionale raad vir korrektiewe dienste het glo in November verlede jaar al ‘n besluit geneem oor De Kock se parool. Die aanbeveling is aan Sbu Ndebele, die vorige minister van korrektiewe dienste, gestuur vir oorweging. Hy het egter nooit ‘n besluit geneem nie en het De Kock vroeër vanjaar die hof genader om hom te dwing om dit te doen. Die saak is as afgehandel beskou nadat Ndebele se regsverteenwoordigers aangedui het dat hy teen 12 Mei ‘n besluit sou neem. Geen besluit is egter teen die tyd geneem nie en nadat Ndebele sy pos verloor het na die verkiesing het De Kock weer die hof genader. City Press berig intussen dat Clive Derby-Lewis op dieselfde tyd as De Kock op parool vrygelaat sal word. Volgens die berig is dié besluit glo deur president Jacob Zuma geneem. De Kock het hom weens dade in die apartheidstyd die bynaam Prime Evil op die hals gehaal. Hy was ŉ polisiebeampte onder die apartheidsregering. Hy is ŉ week voor Nelson Mandela se inhuldiging as president in 1994 in hegtenis geneem vir die afsterwe van talle anti-apartheidsaktiviste. Hy is in 1996 tot 212 jaar tronkstraf gevonnis. Derby-Lewis is tot lewenslange tronkstraf gevonnis vir sy aandeel in die moord op Chris Hani, destydse leier van die SAKP.